13.07.2026
E-pasta nosaukums 
Aicinājums sadarbībai ar RSU doktoranti Jekaterinu Kozačenko
E-pasta teksts
Labdien!

Nacionālais veselības dienests informē par iespēju iesaistīties nozīmīgā zinātniskā pētījumā, kas tieši saistīts ar 2026. gada 1. jūlijā uzsākto pilotprojektu "Vecmātes mājas vizīte" (sīkāka informācija: https://www.vmnvd.gov.lv/lv/jaunums/no-2026-gada-1-julija-uzsakts-pilotprojekts-vecmates-majas-vizite).
Rīgas Stradiņa universitātes Sabiedrības veselības institūta doktorante Jekaterina Kozačenko promocijas darba ietvaros īsteno pētījumu „Ekskluzīvo zīdīšanu veicinošie un kavējošie faktori Latvijā uzvedības un kultūras atziņu perspektīvā: pētījums vecmāšu un māšu vidū".
Pētījuma mērķis ir noskaidrot vecmāšu zināšanas, attieksmi, uzskatus un klīniskās prasmes saistībā ar zīdīšanas veicināšanu. Iegūtie rezultāti palīdzēs izstrādāt uz pierādījumiem balstītas rekomendācijas veselības politikas veidotājiem, izglītības iestādēm un veselības aprūpes speciālistiem, lai stiprinātu vecmāšu lomu zīdīšanas veicināšanā un atbalstā Latvijā — tai skaitā arī mājas vizīšu pilotprojekta ietvaros.
Nacionālais veselības dienests atbalsta šī pētījuma īstenošanu un aicina ārstniecības iestādes, kurām ir noslēgta vienošanās pie līguma par vecmāšu mājas vizītēm, sniegt savu ieguldījumu pētījumā, izplatot pakalpojuma sniegšanā iesaistītajām vecmātēm aptaujas anketu elektroniskā formātā.
Dalība pētījumā ir pilnībā brīvprātīga. Aptauja ir anonīma, tajā netiek vākti personas identificējoši dati, un visi iegūtie dati tiks analizēti tikai apkopotā veidā, nodrošinot dalībnieku konfidencialitāti.
Pētījuma atbilstību ētikas normām ir apstiprinājusi Rīgas Stradiņa universitātes Pētījumu ētikas komiteja (apstiprinājuma Nr. 2-PĒK-4/492/2026).
Būsim pateicīgi par Jūsu atbalstu, izplatot aptaujas anketu un tādējādi sniedzot ieguldījumu nozīmīga pētījuma īstenošanā!
 
Aptaujas anketa ir pieejama šeit:
https://www.surveymonkey.com/r/RSU_promocijasdarbszidisana

Ja Jums ir kādi jautājumi par augstāk minēto informāciju vai pētījumu, aicinām sazināties, rakstot uz jekaterina.kozacenko@rsu.lv, vai zvanot +371 29150330. 

